DEĊIŻJONI TAL-KUMMISSJONI
tad-9 ta' Novembru 2006
rigward ċerti miżuri ta' ħarsien kontra l-bluetongue fil-Bulgarija
(innotifikata taħt dokument numru C(2006) 5315)
(Test b'rilevanza għaż-ŻEE)
(2006/762/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(1) u (6) tagħha,
Billi:
(1)
Fl-10 ta' Ottubru 2006, il-Bulgarija għarrfet lill-Kummissjoni bis-sejba ta' l-antikorpi tal-bluetongue fil-mogħoż (sentinel) fis-Slovarovo fid-distrett amministrattiv ta' Burgas, fix-Xlokk tal-pajjiż, fil-fruntiera mat-Turkija (“iż-żona affetwata”).
(2)
Peress li l-Bulgarija għandha tissieħeb mal-Komunità fl-1 ta' Jannar 2007, hija għarrfet lill-Kummissjoni li pprojbixxiet minnufih iċ-ċaqliq ta' bhejjem ta' l-ispeċi suxxetibbli għall-bluetongue u s-semen, l-ova u l-embrijuni tagħhom barra miż-żona affetwata, skond id-Direttiva tal-Kunsill 2000/75/KE ta' l-20 ta' Novembru 2000 li tistabbilixxi dispożizzjonijiet speċifiċi dwar il-kontroll u l-qerda tal-bluetongue (2) u d-Deċiżjoni tal-Kummissjoni 2005/393/KE tat-23 ta' Mejju 2005 dwar iż-żoni ta' protezzjoni u sorveljanza fir-rigward tal-bluetongue u l-kondizzjonijiet li japplikaw għaċ-ċaqliq minn jew ġewwa dawn iż-żoni (3).
(3)
It-tixrid tal-bluetongue miż-żona affettwata jista' jkun ta' periklu serju għall-bhejjem fil-Komunità.
(4)
Sakemm isiru investigazzonijiet epidemjoloġiċi u fil-laboratorji ulterjuri, jeħtieġ li jiġu sospiżi l-importazzjonijiet fil-Komunità ta' bhejjem ta' l-ispeċi suxxetibbli għal-bluetongue li joriġina jew li jgħaddi miż-żona affetwata, u s-semen, l-ova u l-embrijuni tagħhom.
(5)
Peress li s-semen, l-ova u l-embrijuni prodotti qabel l-1 ta' Lulju 2006 jistgħu ma jippreżentawx riskju, is-sospensjoni ta' l-importazzjonijiet se tikkonċerna biss is-semen, l-ova u l-embrijuni prodotti minn din id-data 'l hemm.
(6)
Fid-dawl ta' l-evoluzzjoni tal-qagħda u r-riżultati ta' aktar investigazzjonijiet imwettqa mill-Bulgarija, il-miżuri stipulati f'din id-Deċiżjoni għandhom jiġu riveduti f'laqgħa tal-Kumitat Permanenti dwar il-Katina Alimentari u s-Saħħa ta' l-Annimali ma' l-ewwel opportunità.
(7)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u Saħħa ta' l-Annimali,
ADOTTAT DIN ID-DIRETTIVA:
Artikolu 1
1. L-Istati Membri għandhom jissospendu l-importazzjonijiet ta' l-annimali ta' l-ispeċi suxxetibbli għall-bluetongue li joriġina jew li jgħaddi mit-territorji jew partijiet tagħhom imniżżla fl-Anness.
2. L-Istati Membri għandhom jissospendu l-importazzjonijiet tas-semen, l-ova u l-embrijuni miġbura jew prodotti mill-1 ta' Lulju 2006 u li joriġinaw fit-territorji jew partijiet tagħhom imniżżla fl-Anness.
Artikolu 2
L-Istati Membri għandhom jemendaw il-miżuri li japplikaw għall-kummerċ sabiex jiġu konformi ma' din id-Deċiżjoni u għandhom jippubbliċizazzaw b'mod xieraq u immedjat il-miżuri adottati. Għandhom jgħarrfu minnufih lill-Kummissjoni dwar dan.
Artikolu 3
Din id-Deċiżjoni għandha tapplika sal-31 ta' Diċembru 2006.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussel, 9 ta' Novembru 2006.